BESZÁMOLÓ A JÁTÉKVÁR ÓVODA ÉS BÖLCSŐDÉBEN 

FOLYÓ NEVELŐ MUNKÁRÓL

2010/2011-es nevelési év
Martfű Város Önkormányzata 2010 júniusában tárgyalta és fogadta el Martfű város óvodáiban és bölcsődéjében folyó nevelő-oktató munkáról szóló vezetői beszámolót.  Beszámolómban a 2010/2011-es nevelési év adatait és elvégzett feladatait kívánom bemutatni.

Az óvodai és bölcsődei nevelő munka szervezésének szabályait az 1992. évi XXXIII. tv. a Közalkalmazottak jogállásáról, az 1993. évi LXXIX. tv. a Közoktatásról, az 1997. évi XXXI. Tv. a gyermekek védelméről és a gyámügyi igazgatásról, az 1993. évi III. tv. a Szociális igazgatásról és szociális ellátásokról, valamint az e törvényekhez kapcsolódó kormány, és miniszteri rendeletek szabályozzák, és egyben meghatározzák a jövő nevelési irányát.

A Játékvár Óvoda és Bölcsőde többcélú intézmény (közoktatási, szociális), négy óvodából és egy bölcsődéből tevődik össze. Önálló jogi személyként működő, részben önálló gazdálkodású jogkörrel rendelkező intézmény. 
Az intézmény fenntartási és működési költségeit a naptári évre összeállított költségvetésben irányozza elő, amelyet az Önkormányzat Képviselő-testülete hagy jóvá, gazdasági feladatait Martfű város kiskincstári szervezete látja el.
1. Az intézmény tárgyi és személyi feltételei

1.1. Tárgyi feltételei:

Az intézmény épületei:

Munkácsy úti Óvoda    
3 csoportos    75 férőhelyes

Május 1 úti Óvoda        
2 csoportos    50 férőhelyes

Kossuth úti Óvoda        
3 csoportos    75 férőhelyes
Mezőhéki Tagóvoda

1 csoportos    20 férőhelyes
Bölcsőde                        
3 csoportos    25 férőhelyes   (2011. májustól 34 férőhelyes)
A vizsgált időszakban csökkentésre, összevonásra nem került sor, ebben a nevelési évben is 3 bölcsődei csoportot indíthattunk.
Minden évben az intézmény költségvetésében biztosított minimális karbantartást tudjuk az épületeken elvégezni. Ezeket a karbantartási feladatokat a Településellátó Szervezettel egyeztetve végezzük el. A tervszerűség a  TESZ leterheltsége ellenére egyre jobban érvényesül (fűnyírás, nyári meszelések, karbantartási feladatok), biztosítják az intézmény alapvető működését.
A 2010/2011-es nevelési évben a felújítási feladatok kaptak nagyobb hangsúlyt.  Hazai és infrastrukturális pályázaton nyert összegből a Kossuth úti Óvoda külső és belső nyílászáróinak cseréje, a Munkácsy úti Óvoda külső nyílászáróinak cseréje, az óvodák homlokzatszigetelése, az épületek teljes belső festése valósult meg. 
A Kossuth út 24. szám alatti épület, a Május 1 úti Óvoda, valamint a Bölcsőde épületénél elsődleges célunk volt az állagmegóvás, ennek érdekében a következő feladatokat tudtuk   elvégezni.  
A radiátor meghibásodása miatt a Munkácsy úti Óvodában 1 csoport padozatának cseréjére is sor került, melynek költsége biztosított  volt az intézmény költségvetésében.
A nevelési év végén a Tesco Globál Áruházak munkatársai önkéntes munkában segítettek   a Május 1 úti óvoda udvari játékainak javításában és festésében. A Munkácsy úti Óvodában kivételre kerültek a tönkrement udvari játékok, ezek pótlása, javítása, festése megtörtént.

A Kossuth úti óvodában a játékok és a kerítés festése részben megvalósult.
Ebben a nevelési évben a megújuló energia hasznosító pályázat keretében napelemek kerültek a Munkácsy úti és a Kossuth úti Óvodára.
· Tervezzük a nyári szünet alatt a kötelező tisztasági meszeléseket a Munkácsy úti Óvodában, a Kossuth úton és Mezőhéken, a Május 1 úti Óvodában  és  a Bölcsődében az intézmény teljes körű kifestését 

· Folyamatosan végeztetjük az előírt elektromos és gázüzemű berendezések felülvizsgálatát.

Az intézményben folyó neveléshez, illetve működéshez a költségvetésünkből, pályázatokból, szülői, illetve alapítványi támogatásból az alábbi eszközök beszerzését sikerült megvalósítani: 

· Tornaeszközök vásárlása (Akadálypálya készletek)
· Szükséges textíliák beszerzése (abroszok,  függönyök)
· Konyhai edények beszerzése (főzőedények, tányérok, bögrék, poharak, egyéb kiegészítők) A bölcsődei főzőedények teljes cseréje megtörtént. 
· Berendezések vásárlása 

· Óvodai gyermekszékek. (2 csoport)
· A bölcsődében befejeztük a szőnyegek kicserélését.
Portyázó Porontyok Alapítvány támogatása programokhoz, eszközökhöz (kirándulások, oktatási eszközök, rendezvények, sportprogramok,):












650.000 Ft
Egyéb pályázati eredményünk:
Teljesítménymotivációs pályázati alap 2010. 


            480.000 Ft
Generali Biztosító Balesetvédelmi pályázat 2011.


100.000 Ft

A közegészségügyi előírásokat betartjuk, nagy hangsúlyt fektetve erre, hiszen a kisgyermekekkel foglalkozó intézmények különösen veszélyeztetettek a fertőző betegségek szempontjából. Az óvodákban és a bölcsődében is megtörténtek és folyamatosan végzik az orvosok és a védőnők a szűrő, ellenőrző vizsgálatokat. Ebben az évben az önkormányzat támogatásával a gyermekorvosokkal közösen megszerveztük az iskolába lépő gyermekek lisztérzékenységi szűrővizsgálatát. Öröm, hogy minden kisgyermeknél negatív lett a teszt eredménye.
Ebben az évben felvettük a kapcsolatot a békéscsabai PRIMA-PROTETIKA Kft-vel, akik szakorvos bevonásával ortopédiai szűrővizsgálatot végeztek a bölcsődés, óvodás (Martfű és Mezőhék) gyermekek számára és lehetőség volt olcsó támogatott gyermekcipők készíttetésére.
Ezeket a szűrővizsgálatokat a következő években is szeretnénk folytatni a gyermekek egészségmegőrzés, betegségmegelőzés érdekében.

Az ÁNTSZ a bölcsődében és az óvodákban is ellenőrzött és nem tárt fel jelentős közegészségügyi hiányosságokat, viszont az egész intézményben sürgősen korszerűsíteni kell a HACCP programot, a jelenlegi előírásoknak megfelelően. Erre nincs fedezet jelenleg az intézmény költségvetésében. 

Az intézmény minden dolgozója nagy felelősséget érez az intézmény eszközeiért, védik, pótolják azokat. Óvónőink, gondozónőink kreativitását és ügyességét dicsérik a szépen dekorált csoportszobák, egyéb helyiségek. Igyekszünk saját magunk elkészíteni azokat az eszközöket, amelyeket a nevelőmunkánk során használunk, ezzel is költségmegtakarítást érünk el.

További feladataink:

· A következő 3 évben folyamatosan vizsgálni kell a gyermeklétszámoknak és a feladatellátásnak megfelelő épületek biztosítását. Ez az intézmény további átszervezését is vonhatja maga után.

· Az óvodáknál a nyári szünetben meg kell szervezni a Munkácsy úti Óvodában a gyermekek nyári ellátását. (2011. június 14-től – augusztus 29-ig)
· Folytatjuk az udvari játékok karbantartása, felújítását, a Munkácsy úti Óvoda kerítésének festését a TESZ, a közcélú dolgozók segítségével. 

· A Kossuth úti Óvodában szükséges a gyermekbútorzat megújítása. 
· Szükség van az óvodai étkeztetéshez kapcsolódó eszközök, az elhasználódott textíliák nagyobb arányú cseréjére. Ezt szeretnénk a következő évi költségvetésben realizálni.

· Az intézmény játékállományát frissítettük,de a folyamatos pótlás az egyik leghangsúlyosabb feladatunk a következő évben is.

· Folyamatosan figyelnünk kell a pályázati lehetőségeket az óvoda eszközeinek fejlesztésére.

1.2. Személyi feltételek alakulása

Az alkalmazotti közösségről:

Az intézményünkben dolgozó óvónők, gondozónők, dajkák és a kisegítő munkát végzők tudatosan, szakszerűen és magas színvonalon látják el munkájukat. Munkavégzésükre a gyermekközpontúság, a gyermeki személyiség tiszteletben tartása, a tenni akarás a jellemző. Ezért munkaidejükön túl (minden ellenszolgáltatás nélkül) sokat áldoznak szabadidejükből is, hogy a gyermekek személyiségfejlesztése minél teljesebb legyen (mozi, színházlátogatások, kirándulások, közös programok szervezése szülőkkel, gyerekekkel stb., vagy csak éppen azért, mert a csoport tervezett feladatai ezt megkívánják).

A 2010/2011-es nevelési évben a törzsállomány mellett, közcélú dolgozók is részt vettek és vesznek a feladatok ellátásában. 2010-ben 17-19 fő  8 órás segítette munkánkat, 2011-ben 8 fő 4 órás, 1 fő 8 órás alkalmazottal dolgozunk. 
Egyre nehezebb az eddig elért nevelési eredmények minőségi szintjének megtartása. Ennek okai: az idősödő alkalmazotti testület, a nevelési helyzetek, a családok nevelési felfogásának változása. 
Sajnos az dolgozók anyagi megbecsülése sem biztosított, évek óta nincs érdemleges fizetésemelés. Egyszeri iskolakezdési támogatásban tudtuk dolgozóinkat segíteni az önkormányzat jóvoltából, és év végén valamint ebben az évben pedagógusnap alkalmával sor került az intézmény dolgozóinak 38 fő minőségi munkájának szerény elismerésére. 
2010/2011. nevelési év személyi állománya és iskolai végzettsége 

	
	Létszám
	Főiskolát végzett
	Felsőfokú

Szakmai végzettség
	Szakközép
	Dajkakép-ző szakm.
	Szakmunk.

(szakács)

	Óvónő
	19 fő
	18 fő
	
	1fő
	
	

	Dajka
	 7+2 fő*
	
	
	1 fő
	 6 fő
	

	Konyhás
	1 fő
	
	
	1 fő
	1 fő
	

	Óvodatitkár.
	1 fő
	
	1 fő
	
	
	

	Gondozónők
	7 fő
	 2 fő
	3 fő
	2 fő
	
	

	Bölcsődei dolgozók
	3 fő
	
	
	1 fő
	1 fő
	1 fő

	Összesen:
	38fő**
	21 fő
	3 fő
	6 fő
	9 fő
	1 fő

	Közcélú foglalkoztatottak
	2010:19 fő

2011:8 fő 4órás

2011: 1 fő 8 órás
	
	
	
	
	

	TESZ dolgozó:
	2 fő

2011.01.01-től
	
	
	
	
	


*   Ebből a 2 fő prémiuméves programban lévő
** 35 fő Martfű, 3 fő Mezőhék

2011. július 1-től a bölcsődei szakfeladatról 1 fő szakács és 1 fő mosó-takarító átkerül a TESZ állományába, a feladatellátás megszervezése folyamatban van. Helyettük óvodai szakfeladaton a dajkai létszám lesz bővítve, hogy megfeleljünk a törvényi előírásnak.
Továbbképzések:
A nevelőtestület minden évben elfogadja az intézmény rövid távú továbbképzési tervét (óvodában, bölcsődében egyaránt).A TÁMOP 3.1.4. pályázaton belül a kompetencia alapú óvodai programcsomag bevezetésével kötelező és választott továbbképzéseken való részvételre is lehetőség volt.  Ezért ebben a nevelési évben szinte csak 5-6 órás képzéseken vettek részt óvónők 15 képzés, hogy teljesíteni tudják a 120 órás hét évenkénti kötelező képzésüket. 1  fő kezdett szakvizsgát adó tanulmányokba. (közoktatási vezető) 
A bölcsődében 2 fő vett rész tanfolyami továbbképzésen és erre az évre még 2 fő mentori képzését tervezzük.

Intézményünk vezetése igyekszik biztosítani a törvény által kötelező mennyiségű akkreditált képzéseket. Örvendetes,ha kis mértékben is, hogy újra van állami normatív hozzájárulás a továbbképzések finanszírozására.
A gyermekközösségekről: 

Óvodában:

Az 2010/2011-es nevelési évben Martfűn 8 óvodai csoport működött hagyományos koronkénti elosztásban, illetve részben vegyes szervezésben, Mezőhéken egy vegyes szervezésű óvodai csoporttal láttuk el a feladatot. Az óvodák feltöltöttségének változását a következő táblázat mutatja be.
Gyermekek kor szerinti megoszlása:
	
	2009.10.01.
	2010.05.31.

	Kiscsoportos korú:
	      /Statisztikai adat/
	      /Óvodai nyilvántartás/

	Munkácsy 
	24 fő
	27 fő

	Kossuth
	21 fő
	22 fő

	Május 1 
	24 fő
	23 fő

	Összesen:
	69 fő
	72 fő

	Középsős korú:
	
	

	Munkácsy 
	20 fő
	22fő

	Kossuth út
	21fő
	22fő

	Május 1 
	10 fő
	10 fő

	Összesen:
	51 fő
	54 fő

	Nagycsoportos:
	
	

	Munkácsy 
	21 fő
	21 fő

	Kossuth
	20 fő
	20 fő

	Május 1.
	22 fő
	21 fő

	Összesen:   
	63 fő
	62 fő

	Mezőhék
	18 fő
	20 fő

	Mindösszesen:
	201 fő
	208 fő


A gyermekek egyre több szocializációs gonddal küzdenek, nehezebben alkalmazkodnak társaikhoz, s ez a nagyobb létszámú csoportokban fokozottan jelentkezik problémaként. Ezt a tudatos és türelmes nevelőmunka mellett csak a csoportlétszámok csökkentésével lehet elérni, amelynek viszont finanszírozási korlátai vannak.

A 2010/2011-es nevelési évben 47 (Martfű) + 9 (Mezőhék) gyermeket engedtünk iskolába, a visszamaradt gyermekek száma 15 + 1 fő. Ebben az esztendőben kontroll és iskolaérettségi vizsgálaton, valamint pszichológiai vizsgálaton  49 + 6 gyermek vett részt. Ezeket a vizsgálatokat a szülő beleegyezésével, illetve kérésére végeztettük el kistérségi feladatellátás keretében. A szülők és a mi szakmai véleményünk alapján, jó a helyben végzett vizsgálat, illetve konzultációs lehetőség az óvónő és a vizsgálatot végzők között.  

A 2010/2011-es nevelési évben az október 1-jei statisztika alapján a martfűi óvodákba 183, a mezőhéki óvodába 18 gyermek járt. Ebben a nevelési évben átmenetileg nőtt a gyermeklétszám.  Az átlagos csoportlétszám 21 főről 22,3 főre nőtt mely  megfelel a törvényi előírásoknak, de hiába nőtt a gyermeklétszám, a normatív csoportfinanszírozás reálértéke csökkent, hiszen évek óta nem változott a számítás alapösszege. Az év folyamán Martfűn 5 fővel, Mezőhéken 2 fővel növekedett a létszám. 
Adataink alapján a következő 3 évben folyamatos gyermeklétszám csökkenéssel lehet számolni.  Nagyobb gyermeklétszám csökkenés 2012/2013-as nevelési évben várható.
Bölcsődében:

A 2010. évi bölcsődei gyermekfelvétel az intézmény felvételi szabályzata alapján történt. A 25 férőhelyen 3 csoportban 2-2 gondozónővel (délelőttös-délutános) végezzük a gondozási, nevelési feladatokat.
2010. szeptember 1-jén 30 beíratott kisgyermek (1 csecsemő) kezdte az évet. Év közben az előjegyzésben lévő gyermekek közül (amennyiben a szülő dolgozott) mindenki felvételre került.  Új jelentkezőket tavasszal már nem tudtunk fogadni a férőhely, illetve a gyermekek kor szerinti összetétele miatt. Egy kisgyermek év közben lett óvodaérett, ő átkerült az óvodába. 2011. május 31-én 33 gyermek (2 csecsemő) látogatta a bölcsődét.

Csoportelosztás:

2010. szeptember 1.


2011. május 31.
I.   Tipegő csoport

  8 fő (1 csecsemő)


10 fő (2 csecsemő)
II.  Nagycsoport 1.

10 fő




11 fő

III. Nagycsoport 2.

12 fő




12 fő 
Ingyenes étkezésben részesült:
3 fő

Nagycsaládos:



- fő

Tartósan beteg:


1  fő
Korcsoport szerinti megoszlás:

	
	1-12 hó
Csecsemő
	13-23 hó
Tipegő
	24 hó –
Nagycsoport
	

	2010.09.01.
	1
	15
	14
	

	2011.05.31.
	2
	3
	28
	


Nem szerinti megoszlás:

	
	Fiú
	Lány

	2010.09.01.
	9
	21

	2011.05.31. 
	11
	22


A bölcsődei gyermeklétszámok bemutatása a kötelező bölcsődei statisztika alapján készült el. 
2007. január 1-je óta megállapodások alapján, más településekről is fogadunk gyermekeket.   Jelenleg 3 ilyen gyermeket látunk el. 
Szociális szempontból megnőtt a bölcsőde szerepe, egyre több olyan kisgyermeket nevelünk, ahol a bölcsődei ellátással a családok megélhetését segítjük elő. Megfigyelhető, hogy egyre több két év alatti gyermeket írattak be a bölcsődébe, a családoknak  nagy szüksége van mindkét szülő jövedelmére.
A bölcsőde feltöltöttsége a 2009/2010-es nevelési évben-átlagban 140 %-os a 2010/2011-es nevelési évben-átlagban 125 %-os volt . A törvényi előírások betartása miatt 2011. 04.15.-én a képviselő-testület Alapító Okiratban 34 főre emelte a bölcsődei férőhely számát.

 A nagy feltöltöttség nehezítette az itt dolgozók munkáját. A feladat színvonalas ellátását nagymértékben segítették a közcélú foglalkoztatottak.
2. Az óvodák és a bölcsőde szakmai munkája
2.1. Az óvodák  szakmai munkája a 2010/2011-es nevelési évben

Óvodáinkban a Játékvár Óvoda és Bölcsőde Helyi Óvodai Nevelési Programja alapján neveljük a gyermekeket. Az intézmény óvodái a helyi nevelési programon belül, két nevelési gyakorlattal működnek, ezzel is erősítve a tagóvodák szakmai autonómiáját, saját arculatának alakítását.

Három tagintézményünk – a Munkácsy, a Kossuth úti és a Mezőhéki tagóvoda - a „Játékvár – Vár a játék” című program, - a Május 1 úti tagóvoda az „Óvodai nevelés a művészetek eszközeivel” című program szerint neveli az odajáró gyermekeket. 2009. szeptember 1-vel a Munkácsy és a Kossuth úti Óvodában bevezetésre került a Kompetencia alapú óvodai programcsomag, melyet felmenő rendszerben ebben a nevelési évben folytattunk, most már 4 csoportban, az átdolgozott helyi nevelési program alapján.
A helyi óvodai nevelési program megvalósítása folyamatosan történik a két nevelési gyakorlat alapján. Munkánkat a „Játékvár” szakmai munkaközösség  segítette, akik éves munkaterv alapján végezték munkájukat. Tevékenységeikkel, ötleteikkel segítették, hogy minél színvonalasabban valósuljanak meg a programban megfogalmazott célok és feladatok. Ennek érdekében kidolgozták és működtették a belső továbbképzési rendszert.
Kiemelten foglalkoztunk a 2010/2011-es nevelési évben:

· Kiemelt nevelési feladatunk volt az óvodáskorú gyermekek szabad játéktevékenységének biztosítása, feltételrendszerének javítása. Ehhez belső hospitálások szervezése. 
· Környezetmegismerő és környezetvédelmi tevékenységek kiemelt szerepet kaptak ebben az évben, ezért folyamatosan szerveztünk a gyermekek részvételével  programokat. (őszi munkák, betakarítás, kirándulások, túrák, portyák). 
· Hangsúlyosabb szerepet kaptak a kompetencia alapú óvodai programhoz kapcsolódó környezetvédelmi jeles napok,amelyeket a szülőkkel közösen új szervezési formában valósítottunk meg.

· Részt vettünk térségi környezetvédelmi vetélkedőn, ahol a Kossuth úti Óvoda, a Május 1 úti Óvoda a Munkácsy úti Óvoda és a Mezőhéki Óvoda nagycsoportosai kiemelkedően szerepeltek.
· Testi nevelésünk egységességét és eredményességét mutatja, hogy mindig nagylétszámmal és eredményesen veszünk részt a városi duatlon és futóversenyeken. A kistérség óvodáinak Kunszentmártonban rendezett „Mozdulj !” sportnapján 14 csapat közül óvodáink elhozták a 2. 4.  5. helyet. Mezőhék óvodásai először vettek részt ezen a programon, ahol ők is megállták a helyüket.

· Vizuális nevelésünk feladata, hogy minél többféle kifejezési móddal, technikával ismertessük meg a gyermekeket a nevelési időben és ezen túl szervezett Játszóházainkban. Ennek eredményeképp több rajzpályázaton vettünk részt sikeresen.
· Ünnepeinket színvonalasan rendeztük meg szülőkkel, külső partnerekkel közösen (Mihály-napi vásár, Mikulás, tavaszi ünnepkör). Intézményünk kidolgozta és megvalósította az „Advent az óvodában” és a „Színes világ” elnevezésű saját innovációt.
· Hagyományaink ápolása folyamatos és sikeres volt az év folyamán (játszóházak szervezése, ünnepi műsorok a nyugdíjasoknak, intézményi ünnepi programok, kistestvérek napja, pótfarsang az idősekkel) Testvéróvodánkkal a meglévő jó kapcsolatot folyamatosan fenntartottuk, lehetőség szerint bekapcsolódtunk egymás programjaiba.
· Bekapcsolódtunk kistérségi programokba különböző továbbképzéseken való részvétellel.
· Szakmai, gyermekvédelmi munkánk felelősségteljes ellátásához részt vettünk megyei, helyi fórumokon, konferenciákon.

· Az önkormányzat által kötött kistérségi megállapodás keretében az óvodáskorú gyermekek logopédiai ellátása biztosított volt helyi logopédus alkalmazásával, mely megkönnyítette a kapcsolattartást a szülőkkel, gyermekekkel és az óvónőkkel. 
· Folyamatos volt a pedagógiai szakszolgáltatás egyes feladatainak ellátása is, amelynek keretein belül 2010/2011-es évben az előzetes és beiskolázás előtti iskolaérettségi vizsgálatokat, illetve kontroll vizsgálatokat végeztettünk el, itt helyben. Korrekt, jó munkakapcsolat alakult ki, a feladatellátás további szervezést, munka elosztást kíván a következő nevelési évben is. 

· Ebben a nevelési évben magasabb pszichológusi óraszámot is biztosított a kistérségi pedagógiai szakszolgáltatás, hatékonyabb lett az ellátás, jó munkakapcsolatot alakítottunk ki a pszichológussal.

· Folyamatos feladatunk az SNI-s gyermekek ellátása ,( 1 fő autista gyermek, 2 beszédfogyatékos gyermek) melyhez külső szakembert kellett biztosítanunk. Ennek költségét terveztük a költségvetésben. Problémát jelent, hogy a most elkészült szakvélemények alapján szeptembertől 3 fő autista gyermek ellátását kell biztosítani, aminek nem rendelkezünk költségvetési fedezetével. Szükségünk lesz pótelőirányzat kérésére.
· Az óvoda-iskola kapcsolatrendszerét a bevált formák alkalmazásával is ápoltuk, de a kompetencia alapú nevelés – oktatás lényegesen szorosabbá, hatékonyabbá tette.
A következő nevelési év feladatai:

·  A következő évek helyi óvodai nevelési irányát a 2009-ben elfogadott módosított Országos Óvodai Nevelési Alapprogram, az ehhez kapcsolódó irányelvek, a most átdolgozásra kerülő helyi óvodai nevelési programunk és a 2009. szeptember 1-től bevezetett Kompetencia alapú óvodai nevelés felmenőrendszerű bevezetése, működtetése határozza meg. A helyi óvodai nevelési programunkat ennek megfelelően módosítottuk, biztosítva a két nevelési gyakorlat további működését, hogy a programcsomag és az intézményünk által megfogalmazott globális cél- és feladatrendszernek megfelelően tudjunk működni és sikerkritériumainkat elérni. 2011. szeptembertől további 2 óvodai csoport lép be a programba, ezzel teljesítjük a pályázati feltételeket. A folyamatos nyomon követés biztosított minkét óvodában.
· Kiemelt nevelési feladatként tervezzük a Külső világ tevékeny megismerésének további fejlesztését, kompetencia alapú bővítését, melyet hatékonyabban közvetítünk a családok felé. (közvetlen környezetünk alaposabb megismerése, környezetvédelem óvodában és otthon) A szakmai tevékenység összehangoltságának biztosítása az egyéni elképzelések, önálló kísérletezések, innovatív munkák megvalósulásával.

· A módszertani továbbképzéseken szerzett ismeretek átadása a nevelőközösség tagjainak és hasznosítása a mindennapi óvodai gyakorlati munkában, melyet 2011. szeptembertől a „Játékvár” munkaközösség szervez.
· Az óvodai alapprogram része a tehetséggondozás. Céljaink között szerepel az új nevelési évben a tehetségek azonosítása, ennek érdekében előadásokon, továbbképzéseken veszünk részt.

Az óvodák minőségügyi munkája

2009 tavaszán módosítottuk az intézmény minőségirányítási programját, a törvényi előírásoknak megfelelően melyben a teljesítményértékelési fejezetet  a teljes alkalmazotti körre kibővítettük. A változtatásokat követően az ajánlásoknak megfelelően teljesítményértékelési rendszerünk szinkronba került a pedagógusok minősítési rendszerével. A minőségirányítási program meghatározza az intézmény minőségügyi teendőit, feladatait, azonosított és szabályozott kulcsfolyamatait, melyet az ütemezésnek megfelelően hajtunk és hajtottunk végre. 
· Az ÖMIP által meghatározott feladatokat folyamatosan nyomon követtük és azok figyelembevételével alkottuk meg éves munkatervünket.

· A folyamatszabályozásban meghatározott gyermeki mérés, értékelés rendszerét folytattuk mindhárom korcsoportban. A tapasztalatok alapján, az egyéni fejlődés nyomon követésének dokumentumán változtattunk, az objektív és összehasonlítható értékek érdekében. Meghatározásra kerültek a vezetési, tervezési, ellenőrzési, mérési-értékelési folyamatok. 

· A pedagógusok és egyéb alkalmazottak teljesítményértékelési rendszerét bevezettük, és a minőségügyi team által kidolgozott eljárásrend alapján ebben a nevelési évben teljes körűen elvégeztük
· Előző eredményeink alapján 2010-ben újabb pályázatot nyújthattunk be 2010. június 10-ig amelyet kedvezően bíráltak el.
· Óvodáinkban kialakítottuk a felelősi rendszert, ahol minden nagy területhez rendeltünk egy-egy felelős személyt, ami a hatékony munkavégzést segítette.

· Kialakítottuk a belső hospitálások rendszerét, a „Játékvár” munkaközösséggel közösen.

Feladataink:

· A minőségfejlesztés esetleges törvényi változásainak nyomon követése.
· A már bevezetett teljesítményértékelési rendszerünk ütemezésnek megfelelő működtetése.
· A helyi óvodai nevelési programban kiemelt nevelési célok megvalósításával, a kompetencia alapú óvodai programcsomag alapelveinek figyelembevételével legyen biztosított az óvodai nevelés sokszínűsége, a gyermekek sokoldalú fejlesztése, az alkalmazható, tapasztaltatásokra épített tudás megszerzése. 
2.2. A bölcsődei nevelés tartalmáról

A bölcsődei élet megszervezése a „Bölcsődei nevelés – gondozás szakmai szabályai”- módszertani levél alapján történik. Ez meghatározza a bölcsőde tárgyi és személyi feltételeit, valamint a bölcsődei ellátás alapprogramját. Ezt egészíti ki a helyi sajátosságokat figyelembe vevő Szakmai Programunk. Ebben preferált helyet kap a szülőkkel való kapcsolattartás és a játék (nagymozgások, finommotorika).
Kiemelt feladatunk a gyermekek személyiség fejlesztése a játékon keresztül, valamint a szülőkkel való szoros együttműködés, családi délutánok szervezése. Támogatjuk a szülői munkaközösség munkáját. Lehetőséget biztosítunk a közös beszélgetésekre. Hagyományosan együtt tartjuk a decemberi családi délutánt, a gyermeknapi játék délutánt, valamint a farsangi mulatságot.
Ez évben is megszerveztük a. „bölcsőde kóstolgatót”, mellyel lehetőséget biztosítottunk a kisgyermekes szülőknek a bölcsődei életbe való betekintésre.  Év közben rendszeresen részt vettünk a városi rendezvényeken.
Segítettük, támogattuk a Napsugár Babaklub rendezvényeit.

A jelzőrendszer keretében együttműködtünk a város  Gyermekjóléti és Családsegítő Szolgálatával.

3. Az intézmény gazdálkodásáról

A Játékvár Óvoda és Bölcsőde 2010/2011-es évben 5 telephelyen végezte nevelő és gondozó munkáját. Működésünk folyamatos, a felmerülő napi problémák, gondok ellenére is zökkenőmentes volt. A 20010/2011-es évben is szigorú takarékosság volt a jellemző. Költségvetésünk is ebben a szellemben készült, az egész éves munkánkat is ez motiválta.

Alapvetően problémát jelent, hogy mind az óvodai, mind a bölcsődei feladatellátás államilag alultámogatott, a csoportfinanszírozási rendszer nem tud igazodni a különböző települési adottságokhoz, a gyermekek érdekében történő csoportszervezésekhez, és az óvodákra jellemző év közbeni feltöltődéshez.
Az Önkormányzat mindig biztosította a költségvetés bér részét, amelyet minden évben a törvényeknek megfelelően használtunk fel.

Sokkal nagyobb gondot jelent az intézmény működtetéséhez szükséges kiadások tervezése és a fedezetek biztosítása. Már évek óta a dologi kiadásokon csökkentünk, annak rovására is, hogy fontos felújítások, karbantartások maradtak el. A jelenlegi dologi kiadások az intézmény működtetéséhez nagyon szerényen elegendők, de az előre nem tervezhető problémák megoldására, hirtelen kiadásokra nincs fedezet, amelyet csak év közbeni előirányzat módosítással lehet ellentételezni.  Jelentős előre lépés volt a Munkácsy és a Kossuth úti Óvoda felújítása.
A kiskincstári rendszerrel való együttműködésünk folyamatos, megbízható, ez elengedhetetlen szükséges a pontos, takarékos racionális gazdálkodás megszervezéséhez. 2010. őszén átfogó gazdálkodási belső ellenőrzés volt az intézményben 5 évre visszamenően. Az ellenőrzés hiányt, vagy súlyos szabálytalanságot nem tárt fel. Elsősorban pontosabb szabályozottságot ír elő, melyre intézkedési terv készült és a megvalósítása folyamatos. 
 Az alábbi táblázatban bemutatott számok a zárszámadással megegyezők. A pénzügyi  adatok tartalmazzák a prémiumévek programba beléptetett dolgozók kiadásait is, a bevételek viszont nem itt kerültek tervezésre, hanem az önkormányzat bevételei között. Ez  2010-ben 8.231 E Ft 
	Megnevezés
	2010.
	2011.

	
	Eredeti
	Módosított
	Teljesített
	Eredeti

	I. Személyi juttatások
	88.223.
	91.045
	84.936
	86.986

	II. Munk. terhelő járulék
	22.655
	22.808
	21.716
	22.312

	III. Int. üzemelt. fenn. kiadások
	18.898
	19.700
	18.825
	20.206

	IV.Vás. term. és szolg. ÁFÁ-ja
	
	
	
	

	V. Beszerzés, beruházás
	1.100
	1.100
	433
	150

	VI. Besz., beruh., felúj.. ÁFÁ-ja
	275
	275
	108
	30

	ÖSSZESEN:
	131.151
	134.928
	126.018
	129.684


Tisztelt Képviselő-testület!

A szakmai célkitűzések és az intézmény működésének egymáshoz való közelítésével szeretnénk a folyamatos fejlesztést és a megújulást segíteni, biztosítani, remélve azt, hogy minden követelménynek megfelelően működjünk. Hangsúlyt fektetünk arra, hogy intézményünket Martfűn és Mezőhéken egyaránt ismerjék és elismerjék.

Kérem a képviselő-testületet beszámolóm megvitatására és elfogadására.

Martfű, 2011. június 18.
                                                                                                        Gonda Istvánné

